jukagiriske sprog
De jukagiriske sprog er en lille sprogæt med en håndfuld kendte sprog i Nordøstsibirien. Førhen taltes de dog over store dele af Sibirien, også meget længere vestpå. Det eneste nulevende af sprogene er jukagirisk selv, også kaldet odul, der tales af færre end 200 jukagirer i Sakha-Jakutien.
Sprogene klassificeres traditionelt som palæosibiriske, men denne gruppering omfatter ikke nødvendigvis beslægtede sprog, men er en samlebetegnelse for Sibiriens oprindelige sprog. Russeren Irina Nikolajeva påviste i 1988 et fjernt slægtskab mellem de jukagiriske og de uralske sprog.
Jukagirisk skrives i dag med det kyrilliske alfabet, mens man tidligere brugte en særlig piktogramskrift.